b'\n_START_ARTICLE_\n\xc5\xa0tiftarji\n_START_SECTION_\nVsebina\n_START_PARAGRAPH_\nZgodba se odvija v \xc5\xa1tiftarskih \xc4\x8dasih na poti na Planinsko goro in v romarskem azilu na tej gori, od ve\xc4\x8dera do jutra._NEWLINE_1. dejanje: Agneza v sne\xc5\xbenem mete\xc5\xbeu rine v goro, nora od ljubezni ho\xc4\x8de k Ahacu, s katerim je nose\xc4\x8da. Na te\xc5\xbeki poti omaga in v snegu zaspi. Najde jo Tilen, tudi on ho\xc4\x8de na goro k \xc5\xa1tiftarjem, kjer je tudi njegova \xc5\xbeena Marta; zvedel je bil, da se je gosposka odlo\xc4\x8dila \xc5\xa1tiftarje uni\xc4\x8diti, rad bi \xc5\xbeeno re\xc5\xa1il in jo odpeljal domov k umirajo\xc4\x8demu otroku. Ko z iz\xc4\x8drpano Agnezo mukoma pririne na vrh, ju nezaupljivi Ahac komaj spusti v azil. Do Agneze mu ni ve\xc4\x8d, obnorel je Marto, poln kljubovanja ho\xc4\x8de \xc5\xbeiveti nad blatom in rev\xc5\xa1\xc4\x8dino vsakdanjosti. Tudi Marto je navdajala ista \xc5\xbeelja, priklju\xc4\x8dila se je \xc5\xa1tiftarjem, se zaljubila v Ahaca; no\xc4\x8de se vrniti; poleg tega pri\xc4\x8dakuje Ahacevega otroka. Ahac sku\xc5\xa1a Tilna pridobiti za svojo vero, toda Tilen, ki je \xc5\xa1ele zdaj zvedel, da je \xc5\xbeena Ahaceva ljubica, ga z odporom zavrne: Ahac misli, da je lu\xc4\x8d, pa je v njem tema nevednosti in pokvarjenosti, ni se izognil blatu, prinesel ga je s seboj na goro; z Agnezo, ki je kljub vsemu \xc4\x8dista in nedol\xc5\xbena, se bo navsezgodaj vrnil v dolino, \xc5\xa1tiftarji pa naj sami gledajo, kaj bo z njimi! Toda Agneza se ne more odre\xc4\x8di svoji ljubezni, ostala bo in postala \xc5\xa1tiftarka. Ahac njeno odlo\xc4\x8ditev kljub Martinemu ljubosumnemu besu sprejme: Agnezo \xc4\x8daka preizku\xc5\xa1nja - iniciacija, Tilen pa bo prespal v \xc5\xa1upi, saj ne sme o njihovih obredih ni\xc4\x8d vedeti._NEWLINE_2. dejanje: Ahac in Marta obredno bi\xc4\x8data Agnezo, da bi se ta osvobodila zemske umazanije, postala \xc4\x8dista in na\xc5\xa1a. Agneza se upre: vodi jo neizmerna ljubezen, na kateri ni ni\xc4\x8d umazanega, samo zaradi nje je \xc5\xa1la na pot! Marta v besu zahteva od Ahaca, naj dekle ubije, on pa zgrabi no\xc5\xbe in ho\xc4\x8de napol blazen zaklati obe - ena ga ubija s svojo nedol\xc5\xbenostjo, druga ga mami s pohoto in naslado, obeh hkrati ne more imeti... Agneza pokli\xc4\x8de na pomo\xc4\x8d Tilna, spoznala je, da v Ahacu ni ne svetlobe ne ljubezni, da se je vse podrlo, na vse \xc4\x8daka hudi\xc4\x8d, od katerega ni mogo\xc4\x8de pobegniti... A Ahac Agneze ne pusti stran, ker preve\xc4\x8d ve; s Tilnom se spopadeta in Tilen je ranjen v roko. Marta odhiti po druge, da bi Tilna pobili; vendar je hi\xc5\xa1a prazna, vsi so pobegnili v strahu pred pandurji. Ahac se odlo\xc4\x8di, da ne bo be\xc5\xbeal: nima kam iti, "spodaj" je brezno, obup, brez\xc4\x8dasje. Marta, ki se ji je od vsega zmedlo, ostane z njim, ostane tudi Agneza: tukaj je tisto, kar je iskala, tisto, \xc4\x8desar ni, pa vendar mora biti. Tilen se sam napoti v dolino, Ahac pa trdno zapahne vrata.'